GL ปิดตลาดพุ่งกว่า 8.42% เก็งกำไร Q4/58 ทุบสถิติเดิม
GL ปิดตลาดวันนี้ราคาอยู่ที่ 20.60 บาท บวก 1.60 บาท หรือ 8.42% สูงสุดที่ 21 บาท ต่ำสุดที่ 19.40 บาท มูลค่าซื้อขายที่ 1.08 พันล้านบาท 
13 ม.ค. 2559

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ปิดตลาดวันนี้ราคาอยู่ที่ 20.60 บาท บวก 1.60 บาท หรือ 8.42% สูงสุดที่ 21 บาท ต่ำสุดที่ 19.40 บาท มูลค่าซื้อขายที่ 1.08 พันล้านบาท ขณะที่ดัชนีตลาดหุ้นไทยโดยรวมบวก 1.86%
ด้าน บล.ดีบีเอส วิคเคอร์ส ระบุในบทวิเคราะห์ว่า คาดการณ์กำไรสุทธิไตรมาส 4/58 ของ GL จะทำสถิติสูงสุดใหม่ เนื่องจากธุรกิจเช่าซื้อรถจักรยานยนต์ในกัมพูชายังเติบโตได้ดีต่อเนื่อง และให้ Yield สูงเพราะมี NPL Ratio ต่ำเพียง 0.4% ปัจจุบันพอร์ตสินเชื่อในกัมพูชาอยู่ที่ประมาณ 3 พันล้านบาท ส่วนธุรกิจสินเชื่อเช่าซื้อในไทยมีการดำเนินงานด้วยความระมัดระวัง โดยมีขนาดพอร์ตประมาณ 5 พันล้านบาท ระดับ NPL Ratio ลดลงเป็น 6.5% ในสิ้นก.ย.2015 เพราะปรับกลยุทธ์มาเน้นบริหารความเสี่ยงมากกว่าการเติบโต ธุรกิจเช่าซื้อในลาวก็ไปได้ดี และคาดว่าจะขยายตัวได้ดีในปี 59
ขณะที่กำไร 9 เดือน ปี 58 แกร่ง บริษัทมีรายได้รวม 1.8 พันล้านบาท และมีกำไรสุทธิ 390 ล้านบาท อัตรากำไรสุทธิ 21.5% นับว่าแข็งแกร่งมาก คาดว่าทั้งปี 58 EPS Growth จะก้าวกระโดดมาก และขยายตัวต่ออีกกว่า 60% ในปี 59
โดยแนะนำซื้อลงทุน แม้ว่า Forward P/E ปี 59 จะสูงที่ 25 เท่า แต่คิดเป็น PEG เพียง 0.4 เท่า เนื่องจากกำไรสุทธิที่ขยายตัวสูงมาก ทาง DBSV Retail Research ให้ GL เป็นหนึ่งในหุ้น Top Pick ในกลุ่มที่เป็น High Growth สำหรับราคาเป้าหมายทางปัจจัยพื้นฐาน ทาง DBS Group Research ประเมินไว้ที่ 28 บาท อิงกับวิธี Gordon Growth Model